
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 65 

28 Ιουνίου 2015 


ΠΡΑΞΗ ΝΟΜΟΘΕΤΙΚΟΥ ΠΕΡΙΕΧΟΜΕΝΟΥ 
Τραπεζική αργία βραχείας διάρκειας. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Το άρθρο 44 παρ. 1 του Συντάγματος. 

2. Την έκτακτη περίπτωση εξαιρετικά επείγουσας και 
απρόβλεπτης ανάγκης να προστατευθεί το ελληνικό 
χρηματοπιστωτικό σύστημα και η ελληνική οικονομία 
εν γένει από την έλλειψη ρευστότητας που προκάλεσε 
η απόφαση του ΕυπορΓουρ της 27ης Ιουνίου 2015 να 
αρνηθεί την επέκταση της δανειακής συμφωνίας της 
Ελλάδας. 

3. Τη σχετική πρόταση του Υπουργικού Συμβουλίου, 
αποφασίζουμε: 

Άρθρο πρώτο 

1. Η χρονική περίοδος από 28 Ιουνίου έως και 6 Ιουλίου 
κηρύσσεται τραπεζική αργία. Η τραπεζική αργία κατα¬ 
λαμβάνει όλα τα πιστωτικά ιδρύματα που λειτουργούν 
στην Ελλάδα με οποιαδήποτε μορφή, περιλαμβανομέ- 
νων των υποκαταστημάτων αλλοδαπών πιστωτικών 
ιδρυμάτων που εμπίπτουν στο πεδίο εφαρμογής του 
ν. 4261/2014 (Α' 107), το Ταμείο Παρακαταθηκών και Δα¬ 
νείων, τα ιδρύματα πληρωμών του ν. 3862/2010 (Α' 113) 
και τα ιδρύματα ηλεκτρονικού χρήματος του ν. 4021/2011 
(Α' 218), τα υποκαταστήματα και τους αντιπροσώπους 
ιδρυμάτων πληρωμών και ιδρυμάτων ηλεκτρονικού χρή¬ 
ματος που εδρεύουν σε άλλα κράτη μέλη της Ευρω¬ 
παϊκής Ένωσης και λειτουργούν νόμιμα στην Ελλάδα 
(στο εξής, τα «ιδρύματα»). Με απόφαση του Υπουργού 
Οικονομικών η ως άνω χρονική περίοδος δύναται να 
συντμηθεί ή να παραταθεί. Κατά την τραπεζική αργία τα 
ιδρύματα θα παραμείνουν κλειστά για το κοινό και θα 
έχει πρόσβαση σε αυτά μόνον το προσωπικό που είναι 
αναγκαίο για την εφαρμογή της παρούσας πράξης και 
την προετοιμασία για την επανέναρξη των συναλλαγών 
με το κοινό μετά τη λήξη της τραπεζικής αργίας. 

Η καταβολή των συντάξεων εξαιρείται από τους πε¬ 
ριορισμούς τραπεζικών συναλλαγών της παρούσας. Οι 
διοικήσεις των πιστωτικών ιδρυμάτων θα ανακοινώσουν 
τον τρόπο καταβολής των συντάξεων και τα συγκεκρι¬ 
μένα ανά περιοχή υποκαταστήματά τους, τα οποία θα 
λειτουργήσουν για το σκοπό αυτό. 


2. Κατά την τραπεζική αργία δύνανται να πραγματο¬ 
ποιούνται: 

α) αναλήψεις μετρητών από τις αυτόματες ταμει- 
ολογιστικές μηχανές, υποκείμενες σε ημερήσιο όριο 
ανά κάρτα το οποίο ορίζεται σε 60 ευρώ, δυνάμενο να 
τροποποιείται με απόφαση του Υπουργού Οικονομικών. 
Οι αυτόματες ταμειολογιστικές μηχανές θα λειτουργή¬ 
σουν εντός το πολύ δώδεκα (12) ωρών κατά την πρώτη 
μέρα ισχύος της παρούσας. 

β) συναλλαγές άνευ περιορισμών, πέραν αυτών που 
ίσχυαν πριν την έκδοση της παρούσας με πιστωτικές και 
χρεωστικές κάρτες για πληρωμές στο εσωτερικό της 
χώρας, δηλαδή για πληρωμές σε πίστωση λογαριασμού 
που τηρείται στην Ελλάδα. 

γ) πληρωμές με τη χρήση προπληρωμένων καρτών 
αποκλειστικά έως του ποσού που εμφανιζόταν ως 
υπόλοιπο πριν από την έναρξη της τραπεζικής αργίας. 
Νέες προπληρωμένες κάρτες δεν μπορούν να εκδοθούν. 

δ) συναλλαγές από απόσταση (ηλεκτρονικής τραπεζι¬ 
κής - \Λ/οβ ΒαπΙκίπρ - ή συναλλαγές διά της τηλεφωνίας), 
για πληρωμές στο εσωτερικό της χώρας, δηλαδή για 
πληρωμές σε πίστωση λογαριασμού που τηρείται στην 
Ελλάδα. 

ε) αναλήψεις μετρητών μέσω καρτών που έχουν εκ- 
δοθεί στο εξωτερικό από τις αυτόματες ταμειολογι- 
στικές μηχανές. Περιορισμοί στα όρια ανάληψης αυτών 
των καρτών δύναται να καθορίζονται με απόφαση του 
Υπουργού Οικονομικών. 

Κατά την τραπεζική αργία δεν μπορεί να διενεργηθεί 
καμία άλλη τραπεζική εργασία. 

Με απόφαση του Υπουργού Οικονομικών δύνανται 
να εξαιρούνται και άλλες κατηγορίες συναλλαγών, με 
την ίδια, δε, απόφαση καθορίζεται και η διαδικασία που 
ακολουθείται στις περιπτώσεις αυτές. 

3. Η παράγραφος 2 δεν εφαρμόζεται στις εξής πε¬ 
ριπτώσεις: 

α. συναλλαγές με την Τράπεζα της Ελλάδος, 

β. διασυνοριακές εντολές πληρωμών που αφορούν 
αποκλειστικά στην πίστωση ενός λογαριασμού που 
τηρείται σε πιστωτικό ίδρυμα που λειτουργεί στην Ελ¬ 
λάδα, 

γ. εκκαθάριση συναλλαγών, οι οποίες έχουν κατα- 
χωρηθεί στα οικεία κεντρικά συστήματα πληρωμών 
(ΤΑΒΟΕΤ2-ΘΒ, ΕΕΙΒΟΙ, ΔΙΑΣ) και διακανονισμών, ενδει¬ 
κτικά όπως Κεντρικό Αποθετήριο Αθηνών και Σύστημα 

Παρακολούθησης Συναλλαγών επί Τίτλων με Λογιστική 
Μορφή/Άϋλοι Τίτλοι, πριν τη θέση σε ισχύ της παρού¬ 
σας Πράξης, 

δ. συγκεκριμένες συναλλαγές, οι οποίες κρίνονται 
αναγκαίες με απόφαση της Επιτροπής της επομένης 
παραγράφου, και 

ε. συναλλαγές της Ελληνικής Δημοκρατίας. 

4. Συνιστάται στο Γενικό Λογιστήριο του Κράτους 
Επιτροπή Έγκρισης Τραπεζικών Συναλλαγών. Αρμο¬ 
διότητα της ως άνω Επιτροπής αποτελεί η έγκριση 
των κατά την παράγραφο 3, στοιχείο δ της παρούσας 
συναλλαγών κατά τη διάρκεια της τραπεζικής αργίας, 
υπό την προϋπόθεση ότι οι ως άνω συναλλαγές κρίνο- 
νται αναγκαίες για τη διαφύλαξη ενός δημοσίου ή κοι¬ 
νωνικού συμφέροντος, συμπεριλαμβανομένων, μεταξύ 
άλλων, συναλλαγών για την πληρωμή ιατρικών εξόδων 
ή εισαγωγών φαρμακευτικών ειδών. Η Επιτροπή είναι 
πενταμελής και συγκροτείται από τα εξής πρόσωπα: 

α) τον Γενικό Διευθυντή Δημοσιονομικής Πολιτικής και 
Προϋπολογισμού του Γ ενικού Λογιστηρίου του Κράτους 
του Υπουργείου Οικονομικών, ως Πρόεδρο, με τον Δι¬ 
ευθυντή Προϋπολογισμού του Γ ενικού Λογιστηρίου του 
Κράτους του Υπουργείου Οικονομικών ως αναπληρωτή 
του, β) τον Γ ενικό Διευθυντή Οικονομικής Πολιτικής του 
Υπουργείου Οικονομικών, με τον Διευθυντή της Διεύ¬ 
θυνσης Πιστωτικών και Δημοσιονομικών Υποθέσεων του 
Υπουργείου Οικονομικών, ως αναπληρωτή του, γ) τον 
Διευθυντή της Διεύθυνσης Εποπτευόμενων Εταιρειών 
της Τράπεζας της Ελλάδος και τον Τμηματάρχη της 
Διεύθυνσης Χρηματοοικονομικών Δραστηριοτήτων της 
Τράπεζας της Ελλάδος, ως αναπληρωτή του, δ) έναν 
εκπρόσωπο της Ελληνικής Ένωσης Τραπεζών και έναν 
εκπρόσωπο της Επιτροπής Κεφαλαιαγοράς που ορί¬ 
ζονται με απόφαση των Προέδρων τους. Ο Πρόεδρος 
της Επιτροπής ορίζει περαιτέρω έναν υπάλληλο από το 
Γ ενικό Λογιστήριο του Κράτους, κατηγορίας πανεπιστη¬ 
μιακής εκπαίδευσης (Π.Ε.), ως γραμματέα της Επιτροπής. 


5. Δεν θα οφείλεται τόκος υπερημερίας για τη διάρ¬ 
κεια της τραπεζικής αργίας σε ό,τι αφορά απαιτήσεις 
που καθίστανται απαιτητές κατά τη διάρκειά της. 

Κατά το ίδιο χρονικό διάστημα αναστέλλονται οι προ¬ 
θεσμίες λήξης, εμφάνισης και πληρωμής αξιόγραφων και 
αναστέλλονται οι δικαστικές προθεσμίες. 

6. Η Τράπεζα της Ελλάδος επιβάλλει στα πιστωτικά 
ιδρύματα για κάθε παράβαση της παρούσας πρόστιμο 
ύψους έως του ενός δεκάτου του ποσού της αντίστοιχης 
συναλλαγής. Επιπλέον, το πιστωτικό ίδρυμα υποχρεού- 
ται να καταγγείλει την σύμβαση εργασίας ή έργου του 
προσώπου που ευθύνεται για την παράβαση. 

7. Με απόφαση του Υπουργού Οικονομικών ρυθμίζε¬ 
ται κάθε άλλο ζήτημα που αφορά την εφαρμογή των 
ρυθμίσεων της παρούσας. 

Αρθρο δεύτερο 

Η ισχύς της παρούσας, η οποία θα κυρωθεί νομοθετικά 
κατά το άρθρο 44 παρ. 1 του Συντάγματος, αρχίζει από 
τη δημοσίευσή της στην Εφημερίδα της Κυβερνήσεως. 

Αθήνα, 28 Ιουνίου 2015 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΠΡΟΚΟΠΙΟΣ Β. ΠΑΥΛΟΠΟΥΛΟΣ 

Ο ΠΡΩΘΥΠΟΥΡΓΟΣ 

ΑΛΕΞΙΟΣ Π. ΤΣΙΠΡΑΣ 

ΤΑ ΜΕΛΗ ΤΟΥ ΥΠΟΥΡΓΙΚΟΥ ΣΥΜΒΟΥΛΙΟΥ 
ΙΩΑΝΝΗΣ ΔΡΑΓΑΣΑΚΗΣ, ΝΙΚΟΛΑΟΣ ΒΟΥΤΣΗΣ, ΓΕΩΡΓΙΟΣ ΣΤΑΘΑΚΗΣ, 
ΑΡΙΣΤΕΙΔΗΣ-ΝΙΚΟΛΑΟΣ-ΔΗΜΗΤΡΙΟΣ ΜΠΑΛΤΑΣ, 

ΠΑΝΑΓΙΩΤΗΣ ΛΑΦΑΖΑΝΗΣ, ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ, ΝΙΚΟΛΑΟΣ ΚΟΤΖΙΑΣ, 
ΙΩΑΝΝΗΣ ΒΑΡΟΥΦΑΚΗΣ, ΠΑΝΑΓΙΩΤΗΣ ΣΚΟΥΡΛΕΤΗΣ, ΠΑΝΑΓΙΩΤΗΣ ΚΟΥΡΟΥΜΠΛΗΣ, 
ΝΙΚΟΛΑΟΣ ΠΑΠΠΑΣ, ΑΛΕΞΑΝΔΡΟΣ ΦΛΑΜΠΟΥΡΑΡΗΣ, ΠΑΝΑΓΙΩΤΗΣ ΝΙΚΟΛΟΥΔΗΣ, 
ΓΕΩΡΓΙΟΣ ΚΑΤΡΟΥΓΚΑΛΟΣ, ΑΝΑΣΤΑΣΙΑ ΧΡΙΣΓΟΔΟΥΛΟΠΟΥΛΟΥ, 
ΘΕΟΔΩΡΟΣ ΔΡΙΤΣΑΣ, ΕΛΕΝΑ ΚΟΥΝΤΟΥΡΑ, ΧΡΗΣΤΟΣ ΣΠΙΡΤΖΗΣ, 
ΚΩΝΣΤΑΝΤΙΝΟΣ - ΗΡΑΚΛΗΣ ΗΣΥΧΟΣ, ΝΙΚΟΛΑΟΣ ΞΥΔΑΚΗΣ, 

ΑΝΑΣΤΑΣΙΟΣ ΚΟΥΡΑΚΗΣ, ΚΩΝΣΤΑΝΤΙΝΟΣ ΦΩΤΑΚΗΣ, ΙΩΑΝΝΗΣ ΤΣΙΡΩΝΗΣ, 

ΕΥΑΓΓΕΛΟΣ ΑΠΟΣΤΟΛΟΥ, ΝΙΚΟΛΑΟΣ ΧΟΥΝΤΗΣ, ΕΥΚΛΕΙΔΗΣ ΤΣΑΚΑΛΩΤΟΣ, 
ΟΛΓΑ - ΝΑΝΤΙΑ ΒΑΛΑΒΑΝΗ, ΔΗΜΗΤΡΙΟΣ ΜΑΡΔΑΣ, ΘΕΑΝΩ ΦΩΤΙΟΥ, 

ΟΥΡΑΝΙΑ ΑΝΤΩΝΟΠΟΥΛΟΥ, ΔΗΜΗΤΡΙΟΣ ΣΤΡΑΤΟΥΛΗΣ, ΑΝΔΡΕΑΣ ΞΑΝΘΟΣ 





ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

